**Bezenye Községi Önkormányzat képviselő-testületének**

9/2017.(VIII.24.) önkormányzati rendelettel módosított

8/2017.(VII.19.) önkormányzati rendelettel módosított

 **3/2017.(V.19.) önkormányzati rendelete**

**(egységes szerkezetben)**

**a hivatali helyiségen kívüli, valamint a hivatali munkaidőn kívül történő házasságkötés engedélyezésének szabályairól és a többletszolgáltatás ellentételezéseként fizetendő díjak mértékéről**

Bezenye Községi Önkormányzat képviselő-testülete az anyakönyvi eljárásról szóló 2010. évi I. törvény 96.§-ában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**Általános rendelkezések**

**1.§**

A rendelet hatálya a Bezenye Községi Önkormányzat (a továbbiakban: önkormányzat) közigazgatási területén a hivatali helyiségen kívüli, valamint a hivatali munkaidőn kívül történő házasságkötések létesítésére terjed ki.

**2.§**

E rendelet alkalmazásában:

1. Alapszolgáltatás: az anyakönyvvezetőnek a hivatali helyiségben a munkaideje alatt az anyakönyvi esemény létesítése során az anyakönyvi eljárásról szóló 2010. évi I. törvényben rögzített eljárása.
2. Hivatali helyiség: az önkormányzat által térítésmentesen biztosított, a házasságkötés lebonyolítására kijelölt helyiségek:
3. Bezenye, Szabadság utca 50. szám alatti házasságkötő terem

(Tárgyaló) és

1. Bezenye, Szabadság utca 52. szám alatti Művelődési Ház nagyterem
2. Hivatali munkaidő: a Hegyeshalmi Közös Önkormányzati Hivatal Szervezeti és Működési Szabályzatában meghatározott munkarend.
3. Többletszolgáltatás: a hivatali helyiségen kívüli, valamint a hivatali munkaidőn kívül történő házasságkötés.

**Engedélyezés szabályai**

**3.§**

[[1]](#footnote-1)(1) Hivatali munkaidőn kívüli - anyakönyvi eljárásról szóló 2010. évi I. törvény (a továbbiakban: At.) 27.§ (2) bekezdésében meghatározott munkaszüneti napok kivételével – a házasságkötés lebonyolítására engedélyezett idő:

a) Péntek: 13.30 és 18.00 óra

b) Szombat: 11.00 és 19.00 óra.

(2) Hivatali helyiségen kívüli házasságkötés az At. 18.§ (3) bekezdésében foglalt feltételek teljesítése esetén a házasságkötés időpontját megelőző 30. napig benyújtott, a rendelet 1. melléklete szerinti kérelem alapján engedélyezhető.

[[2]](#footnote-2)[[3]](#footnote-3)(3) A kérelemről a jegyző dönt.

 (4) Hivatali helyiségen kívül házasságkötés akkor engedélyezhető, ha a helyszínen az anyakönyvvezető életét, testi épségét semmi sem veszélyezteti, a személyes adatok és az anyakönyv megfelelő védelme biztosított, valamint az anyakönyvi esemény méltósága, tekintélye nem csorbul.

**Díjfizetési kötelezettség**

**4.§**

(1) Hivatali munkaidőn kívül történő házasságkötés hivatali helyiségben történő lebonyolításának szolgáltatási díja eseményenként 15.000.-Ft.

(2) Hivatali munkaidőben történő házasságkötés hivatali helyiségen kívül történő lebonyolításának szolgáltatási díja eseményenként 20.000.-Ft.

(3) Hivatali munkaidőn kívül történő házasságkötés hivatali helyiségen kívül történő lebonyolításának szolgáltatási díja eseményenként 20.000.-Ft.

(4) Házasulandó felek valamelyikének közeli halállal fenyegető vagy megromlott egészségi állapota, mozgásban korlátozottsága miatt lakáson lebonyolított házasságkötés térítésmentes.

(5) A többletszolgáltatások díját az Önkormányzat házipénztárába kell befizetni legkésőbb a házasságkötést megelőző 10. napig.

(6) A többletszolgáltatásért fizetett díj visszajár, amennyiben a díjat befizették és a házasságkötést legkésőbb annak megtartása előtt 3 nappal az anyakönyvvezetőnél személyesen lemondták. A visszafizetésről ez esetben az anyakönyvvezető 15 napon belül gondoskodik.

**5.§**

A hivatali munkaidőn kívül történő házasságkötés lebonyolításában közreműködő anyakönyvvezetőt választása szerint a közszolgálati tisztviselőkről szóló 2011. évi CXCIX. törvényben meghatározott szabadidő, vagy eseményenként bruttó 15.000.-Ft díjazás illeti meg.

**Záró rendelkezések**

**6.§**

(1) E rendelet a kihirdetését követő napon lép hatályba.

(2) Az e rendeletben nem szabályozott kérdésekben az At. rendelkezései irányadóak.

(3) E rendelet hatálybalépésével egyidejűleg hatályát veszti Bezenye Községi Önkormányzat képviselő-testületének a hivatali helyiségen kívüli és hivatali munkaidőn kívül történő házasságkötés, bejegyzett élettársi kapcsolat létesítése engedélyezésének szabályairól, valamint az ezeken kívül eső egyéb családi események többletszolgáltatásért fizetendő díjak mértékéről szóló 7/2014.(IV.29.) önkormányzati rendelete.

**Kammerhofer Róber dr. Gáli Péter**

 polgármester jegyző

Záradék: a rendelet kihirdetése 2017. május 19. napján megtörtént.

**dr. Gáli Péter**

 jegyző

1. Módosította a 8/2017.(VII.19.) önkormányzati rendelet 2017. július 20-ai hatállyal. [↑](#footnote-ref-1)
2. Módosította a 9/2017.(VIII.24.) önkormányzati rendelet 2017. augusztus 25-ei hatállyal. [↑](#footnote-ref-2)
3. Módosította a 8/2017.(VII.19.) önkormányzati rendelet 2017. július 20-ai hatállyal. [↑](#footnote-ref-3)